b'\n_START_ARTICLE_\nGwen Stefani\n_START_SECTION_\nAnii copil\xc4\x83riei\n_START_PARAGRAPH_\nGwen Stefani s-a n\xc4\x83scut pe data de 3 octombrie 1969, \xc3\xaen Fullerton, California \xc8\x99i crescut\xc4\x83 \xc3\xaen Anaheim, California, \xc3\xaen spiritul unei familii romano-catolice. Mama sa a numit-o \xe2\x80\x9eGwen\xe2\x80\x9d dup\xc4\x83 \xc3\xaenso\xc8\x9bitoarea de bord din romanul Airport de Arthur Hailey, iar cel de-al doilea nume a venit de la titlul c\xc3\xa2ntecului \xe2\x80\x9eWalk Away Ren\xc3\xa9e\xe2\x80\x9d, interpretat de c\xc4\x83tre forma\xc8\x9bia The Left Banke._NEWLINE_Tat\xc4\x83l acesteia, Dennis Stefani, este de origine italiano-american\xc4\x83, \xc8\x99i lucreaz\xc4\x83 la compania japonez\xc4\x83 Yamaha, fiind executiv de marketing. Mama ei, Patti Flynn, este de origine irlandez\xc4\x83 \xc8\x99i sco\xc8\x9bian\xc4\x83, \xc8\x99i a fost contabil\xc4\x83 \xc3\xaenainte de a deveni casnic\xc4\x83. Ace\xc8\x99tia erau fani ai muzicii folk, prezent\xc3\xa2ndu-i fiicei lor muzicieni precum Bob Dylan \xc8\x99i Emmylou Harris. Este al doilea copil al familiei, mai av\xc3\xa2nd \xc3\xaenc\xc4\x83 trei fra\xc8\x9bi; are o sor\xc4\x83 mai mic\xc4\x83, Jill, un frate mai mic, Todd, \xc8\x99i un frate mai mare, Eric. Eric a c\xc3\xa2ntat la clape \xc3\xaen forma\xc8\x9bia No Doubt, dar a p\xc4\x83r\xc4\x83sit grupul pentru a urma o carier\xc4\x83 \xc3\xaen anima\xc8\x9bie, \xc3\xaen serialul The Simpsons. Printre rudele \xc3\xaendep\xc4\x83rtate ale acesteia se num\xc4\x83r\xc4\x83 \xc8\x99i c\xc3\xa2nt\xc4\x83rea\xc8\x9ba pop Madonna._NEWLINE_De mic copil, Stefani a fost \xc3\xaenc\xc3\xa2ntat\xc4\x83 de muzicaluri precum Sunetul muzicii \xc8\x99i Evita. Dup\xc4\x83 ce a \xc3\xaenregistrat o caset\xc4\x83 demonstrativ\xc4\x83 pentru tat\xc4\x83l ei, a fost \xc3\xaencurajat\xc4\x83 s\xc4\x83 i-a lec\xc8\x9bii de muzic\xc4\x83, pentru a-\xc8\x99i antrena vocea \xe2\x80\x9eimprevizibil\xc4\x83\xe2\x80\x9d._NEWLINE_Stefani a debutat pe scen\xc4\x83 \xc3\xaen timpul unui concurs de talente la Liceul Loara, unde a c\xc3\xa2ntat \xe2\x80\x9eI Have Confidence\xe2\x80\x9d (rom. \xe2\x80\x9eAm \xc3\xaencredere\xe2\x80\x9d), din Sunetul muzicii, \xc3\xaentr-o rochie f\xc4\x83cut\xc4\x83 de ea, inspirat\xc4\x83 de cea din film. C\xc3\xa2nt\xc4\x83rea\xc8\x9ba a fost \xc3\xaen echipa de \xc3\xaenot a liceului, pentru a sc\xc4\x83pa de greutatea \xc3\xaen exces. Dup\xc4\x83 ce a absolvit liceul, \xc3\xaen 1987, a urmat cursurile facult\xc4\x83\xc8\x9bii de stat California, din Fullerton.\n_START_SECTION_\n1986\xe2\x80\x932004: Formarea trupei No Doubt\n_START_PARAGRAPH_\nJohn Spence, Stefani, \xc8\x99i sora acesteia, Eric Stefani au format forma\xc8\x9bia sub numele Apple Core \xc3\xaen 1986, dup\xc4\x83 ce lucraser\xc4\x83 \xc3\xaempreun\xc4\x83 la un restaurant de fast food. Eric, care \xc3\xaenv\xc4\x83\xc8\x9base melodiile 2 Tone ale forma\xc8\x9biei Madness la pian, c\xc3\xa2nta la claviatur\xc4\x83, iar Spence \xc8\x99i Gwen erau vocali\xc8\x99tii. Trio-ul a recrutat \xc3\xaenc\xc4\x83 c\xc3\xa2\xc8\x9biva membrii \xc3\xaen acea lun\xc4\x83, ace\xc8\x99tia schimb\xc3\xa2ndu-se des timp de c\xc3\xa2\xc8\x9biva ani. Grupul avea mici concerte \xc3\xaen zona Orange County, maimu\xc8\x9b\xc4\x83relile lui Spence pe scen\xc4\x83 f\xc4\x83c\xc3\xa2nd mereu parte din spectacol. Tony Kanal a asistat la unul dintre primele lor concerte, iar \xc3\xaen scurt timp li s-a al\xc4\x83turat ca basist. Dup\xc4\x83 ce ini\xc8\x9bial i-a respins avansurile, acesta a \xc3\xaenceput o rela\xc8\x9bie cu Gwen, pe care au p\xc4\x83strat-o secret\xc4\x83 timp de un an, fiind de p\xc4\x83rere c\xc4\x83 era ca o regul\xc4\x83 nescris\xc4\x83 ca nimeni s\xc4\x83 nu aib\xc4\x83 \xc3\xaent\xc3\xa2lniri cu ea. \xc3\x8en 1991 forma\xc8\x9bia a reu\xc8\x99it s\xc4\x83 semneze un contract cu Interscope Records. Grupul \xc8\x99i-a lansat primul album \xc3\xaen 1992, dar muzica lor, ska-pop, nu a avut succes datorit\xc4\x83 uria\xc8\x99ei popularit\xc4\x83\xc8\x9bi a muzicii grunge din acea perioad\xc4\x83. Stefani nu a fost de acord cu agresiunea promovat\xc4\x83 de c\xc3\xa2nt\xc4\x83re\xc8\x9bele grunge, fiind influen\xc8\x9bat\xc4\x83 mai mult de combina\xc8\x9bia de putere \xc8\x99i sex appeal a c\xc3\xa2nt\xc4\x83re\xc8\x9bei Debbie Harris din forma\xc8\x9bia Blondie._NEWLINE_Grupul a mai lansat un album, de aceast\xc4\x83 dat\xc4\x83 pe cont propriu, The Beacon Street Collection, p\xc3\xa2n\xc4\x83 c\xc3\xa2nd au devenit celebri cu albumul Tragic Kingdom (1995), care a ap\xc4\x83rut trei ani mai t\xc3\xa2rziu. \xc3\x8entre timp, forma\xc8\x9bia aproape s-a desp\xc4\x83r\xc8\x9bit, dup\xc4\x83 ce rela\xc8\x9bia amoroas\xc4\x83 dintre Stefani \xc8\x99i Tony Kanal a luat sf\xc3\xa2r\xc8\x99it. Desp\xc4\x83r\xc8\x9birea a inspirat-o pe artist\xc4\x83 s\xc4\x83 compun\xc4\x83, astfel ap\xc4\x83r\xc3\xa2nd c\xc3\xa2ntece precum \xe2\x80\x9eDon\'t Speak\xe2\x80\x9d, \xe2\x80\x9eSunday Morning\xe2\x80\x9d sau \xe2\x80\x9eHey You\xe2\x80\x9d. Cinci discuri single au fost extrase de pe Tragic Kingdom, iar \xe2\x80\x9eDon\'t Speak\xe2\x80\x9d a fost cea mai difuzat\xc4\x83 pies\xc4\x83 \xc3\xaen 1996 \xc3\xaen Statele Unite ale Americii  Stefani a p\xc4\x83r\xc4\x83sit colegiul pentru un semestru pentru a urma un turneu de promovare a albumului, \xc3\xaens\xc4\x83 nu s-a mai \xc3\xaentors dup\xc4\x83 ce acesta s-a lungit pe durata a doi ani \xc8\x99i jum\xc4\x83tate. Albumul s-a v\xc3\xa2ndut \xc3\xaen 16 milioane de copii \xc3\xaen toat\xc4\x83 lumea, \xc8\x99i a primit c\xc3\xa2teva nominaliz\xc4\x83ri la Premiile Grammy._NEWLINE_No Doubt a lansat \xc3\xaen 2000 \xc3\xaenc\xc4\x83 un album, care \xc3\xaens\xc4\x83 a fost primit foarte prost de c\xc4\x83tre critici. Multe din c\xc3\xa2ntecele de pe album se refereau la rela\xc8\x9bia cu fostul vocalist al forma\xc8\x9biei Bush, Gavin Rossdale, inclusiv g\xc3\xa2ndurile lui Stefani de a avea un copil. Albumul din 2001, Rock Steady, exploreaz\xc4\x83 genuri noi pentru grup, ca reggae \xc8\x99i dancehall, \xc8\x99i a avut \xc3\xaen general recenzii pozitive. Albumul a produs cele mai mari hituri ale forma\xc8\x9biei \xc3\xaen Statele Unite, iar \xe2\x80\x9eHey Baby\xe2\x80\x9d \xc8\x99i \xe2\x80\x9eUnderneath It All\xe2\x80\x9d au primit premii Grammy. O compila\xc8\x9bie de hituri, The Singles 1992-2003, care include \xc8\x99i o preluare dup\xc4\x83 succesul forma\xc8\x9biei Talk Talk, \xe2\x80\x9eIt\'s My Life\xe2\x80\x9d, a fost lansat \xc3\xaen 2003, av\xc3\xa2nd v\xc3\xa2nz\xc4\x83ri medii._NEWLINE_\xc3\x8en afara activit\xc4\x83\xc8\x9bilor cu No Doubt, Stefani a colaborat cu Moby pentru c\xc3\xa2ntecul \xe2\x80\x9eSouth Side\xe2\x80\x9d \xc8\x99i cu Eve pentru \xe2\x80\x9eLet Me Blow Ya Mind\xe2\x80\x9d, pentru care a \xc8\x99i c\xc3\xa2\xc8\x99tigat un premiu Grammy \xc3\xaen 2002 la categoria \xe2\x80\x9eCea mai bun\xc4\x83 colaborare rap\xe2\x80\x9d.\n_START_SECTION_\n2004 \xe2\x80\x93 2006: Carier\xc4\x83 solo \xc8\x99i Love. Angel. Music. Baby.\n_START_PARAGRAPH_\nStefani s-a lansat solo, \xc3\xaentr-o carier\xc4\x83 pop - dance, influen\xc8\x9bat\xc4\x83 de muzica asti\xc8\x99tilor non \xe2\x80\x9eska\xe2\x80\x9d precum Madonna, Prince \xc8\x99i Linda Perry. Aceasta a lansat dou\xc4\x83 albume solo: Love. Angel. Music. Baby. (2004) \xc8\x99i The Sweet Escape (2006)._NEWLINE_Albumul de debut al artistei, Love. Angel. Music. Baby. a fost lansat \xc3\xaen noiembrie 2004. Albumul con\xc8\x9bine numeroase colabor\xc4\x83ri cu produc\xc4\x83tori \xc8\x99i al\xc8\x9bi arti\xc8\x99ti, inclusiv Tony Kanal, Linda Perry, Andr\xc3\xa9 3000 de la Outkast \xc8\x99i Pharrell de la The Neptunes. Stefani a creat albumul pentru a moderniza muzica pe care o asculta \xc3\xaen liceu, astfel albumul L.A.M.B. con\xc8\x9bine influen\xc8\x9be din mai multe stiluri muzicale din anii \'80 \xc8\x99i \xc3\xaenceputul anilor \'90 precum New Wave \xc8\x99i electro. Albumul a \xc3\xaent\xc3\xa2mpinat critici mixte, majoritatea \xc3\xaens\xc4\x83 pozitive. _NEWLINE_Albumul a debutat pe locul \xc8\x99apte \xc3\xaen Billboard 200, v\xc3\xa2nz\xc3\xa2nd 309.000 de copii \xc3\xaen prima s\xc4\x83pt\xc4\x83m\xc3\xa2n\xc4\x83. Albumul a primit multiple discuri de platin\xc4\x83 \xc3\xaen Statele Unite, Regatul Unit, Australia  \xc8\x99i Canada. La premiile Grammy din 2005, Stefani a fost nominalizat\xc4\x83 la Best Female Pop Vocal Performance, iar anul urm\xc4\x83tor a primit cinci nominaliz\xc4\x83ri, \xc3\x8enregistrarea anului, Albumul anului, Best Female Pop Vocal Performance, Cel mai bun album pop vocal, \xc8\x99i Best Rap/Sung Collaboration, pierz\xc3\xa2nd \xc3\xaens\xc4\x83 la toate categoriile._NEWLINE_Primul single de pe album a fost What You Waiting For?, care cu toate c\xc4\x83 nu a intrat \xc3\xaen Top40 \xc3\xaen Statele Unite, a intrat \xc3\xaen Top 10 \xc3\xaen jurul lumii. Melodia a fost folosit\xc4\x83 pentru a explica de ce Stefani \xc8\x99i-a dorit o carier\xc4\x83 solo \xc8\x99i vorbe\xc8\x99te despre temerile ei legate de plecarea din trup\xc4\x83 pentru o carier\xc4\x83 solo, precum \xc8\x99i dorin\xc8\x9ba de a avea un copil. Rich Girl a fost al doilea single. Duet cu Eve, \xc8\x99i produs de Dr. Dre, este o adaptare a unei melodii c\xc3\xa2ntate \xc3\xaen anii \'90 de c\xc4\x83tre Louchie Lou \xc8\x99i Michie One, care este la r\xc3\xa2ndul ei un cover dup\xc4\x83 \xe2\x80\x9eIf I Were a Rich Man\xe2\x80\x9d, din muzicalul Fiddler on the Roof. Aceast\xc4\x83 melodie s-a dovedit a fi mai de succes, \xc8\x99i a intrat \xc3\xaen Top10 at\xc3\xa2t \xc3\xaen Marea Britanie c\xc3\xa2t \xc8\x99i \xc3\xaen Statele Unite._NEWLINE_Al treilea single de pe L.A.M.B. a fost Hollaback Girl, care a devenit primul (\xc8\x99i singurul single al ei p\xc3\xa2n\xc4\x83 acum) care a ajuns #1 \xc3\xaen Billboard Hot 100, \xc8\x99i al doilea #1 \xc3\xaen Australia; a avut mai pu\xc8\x9bin succes \xc3\xaen alte \xc8\x9b\xc4\x83ri- Canada #12, Grecia #14, Rom\xc3\xa2nia #22. Melodia a devenit primul download digital care s-a v\xc3\xa2ndut \xc3\xaen mai mult de un milion de copii legal._NEWLINE_Al patrulea single, Cool a fost lansat la scurt timp dup\xc4\x83 popularitatea predecesoarelor, dar nu a reu\xc8\x99it s\xc4\x83 aib\xc4\x83 acela\xc8\x99i succes, ating\xc3\xa2nd numai top 20 \xc3\xaen Marea Britanie \xc8\x99i Statele Unite, dar a devenit al treilea single de top 10 al c\xc3\xa2nt\xc4\x83re\xc8\x9bei \xc3\xaen Romania. Versurile melodiei descriu fosta rela\xc8\x9bie cu Tony Kanal, iar videoclipul a fost filmat \xc3\xaen Italia. Al cincilea single, Luxurious, a avut un succes mediocru, iar ultimul single, \xe2\x80\x9eCrash\xe2\x80\x9d, lansat la \xc3\xaenceputul anului 2006 a fost un e\xc8\x99ec.\n_START_SECTION_\n2006 \xe2\x80\x93 2007: The Sweet Escape\n_START_PARAGRAPH_\nAl doilea album solo al artistei, The Sweet Escape (rom. \xe2\x80\x9eDulcea evadare\xe2\x80\x9d), a fost lansat pe 5 decembrie 2006. Stefani a reluat colabor\xc4\x83rile cu Kanal, Perry \xc8\x99i Pharrell, \xc8\x99i a \xc3\xaenceput altele cu Akon \xc8\x99i Tim Rice-Oxley de la Keane. Albumul se concentreaz\xc4\x83 mai mult pe muzica pentru cluburi dec\xc3\xa2t predecesorul. Albumul a coincis cu lansarea DVD-ului "Harajuku Lovers Live", pe care se afl\xc4\x83 \xc3\xaenregistrarea turneului "Harajuku Lovers Tour". Albumul a primit critici mixte._NEWLINE_Wind It Up, primul single lansat de pe album, a fost desfiin\xc8\x9bat de critici, care nu au fost de acord cu folosirea \xe2\x80\x9eyodelerului\xe2\x80\x9d \xc8\x99i asem\xc4\x83n\xc4\x83rile cu \xe2\x80\x9eThe Sound of Music\xe2\x80\x9d, dar a avut un succes moderat, ating\xc3\xa2nd top 20 \xc3\xaen majoritatea topurilor. Melodia The Sweet Escape a fost primit\xc4\x83 cald, \xc8\x99i a ajuns #1 \xc3\xaen United World Chart, \xc8\x99i top 5 \xc3\xaen jurul lumii._NEWLINE_Pentru a promova albumul, Stefani a fost mentor \xc3\xaentr-un episod din American Idol unde a interpretat melodia. Aceasta a \xc3\xaenceput primul turneu mondial, The Sweet Escape Tour \xc3\xaen aprilie 2007, \xc3\xaen deschidere c\xc3\xa2nt\xc3\xa2nd Akon, Lady Sovereign \xc8\x99i Cansei de Ser Sexy. Turneul a vizitat America de Nord \xc8\x99i Central\xc4\x83, Australia, Asia \xc8\x99i Europa. Dup\xc4\x83 ce 4 in the Morning nu s-a descurcat la fel de bine ca melodiile lansate p\xc3\xa2n\xc4\x83 atunci, iar Now That You Got It a devenit cel mai slab clasat single al ei \xc3\xaen majoritatea topurilor, devenind \xc8\x99i primul care a ratat Billboard Hot 100, Stefani a lansat Early Winter ca al cincilea \xc8\x99i ultimul single de pe album, doar \xc3\xaen Europa, acesta bucur\xc3\xa2ndu-se de un succes moderat._NEWLINE_Stefani a contribuit la primul album solo al so\xc8\x9bului ei, Gavin Rossdale, \xc3\xaenregistr\xc3\xa2nd o pies\xc4\x83, Some Days, \xc3\xaen duet cu el, care \xc3\xaen final nu a mai fost inclus\xc4\x83 pe album.\n_START_SECTION_\n2008 \xe2\x80\x93 prezent: \xc3\x8entoarcerea \xc3\xaen No Doubt\n_START_PARAGRAPH_\n\xc3\x8en timp ce Stefani \xc3\xae\xc8\x99i promova cel de-al doilea album solo, No Doubt a \xc3\xaenceput s\xc4\x83 lucreze la un nou album f\xc4\x83r\xc4\x83 Gwen, care se dorea a fi lansat dup\xc4\x83 terminarea turneului ei, The Sweet Escape Tour. \xc3\x8en martie 2008, Stefani a scris un mesaj prin care anun\xc8\x9ba am\xc3\xa2narea compunerii c\xc3\xa2ntecelor din cauz\xc4\x83 c\xc4\x83 era \xc3\xaens\xc4\x83rcinat\xc4\x83 cu cel de-al doilea copil. The Singles 1992\xe2\x80\x932003 a devenit disponibil pe 9 decembrie 2008 pentru jocul video Rock Band 2. No Doubt a anun\xc8\x9bat \xc3\xaen 2008 c\xc4\x83 va merge \xc3\xaen turneu \xc3\xaen anul 2009 \xc3\xaen timp ce \xc3\xae\xc8\x99i va termina urm\xc4\x83torul album, am\xc3\xa2nat pentru anul 2010. Forma\xc8\x9bia a concertat \xc3\xaen cadrul turneului na\xc8\x9bional din vara anului 2009. \xc3\x8en 2010 au compus c\xc3\xa2ntecele, iar 2011 le-au \xc3\xaenregistrat \xc3\xaen studio. Piesa principal\xc4\x83 a albumului, \xe2\x80\x9eSettle Down\xe2\x80\x9d, a fost lansat\xc4\x83 \xc3\xaen iulie, iar albumul din care face parte, Push and Shove, a fost lansat pe 25 septembrie 2012 \xc3\xaen Statele Unite. Din 2014 este antrenoare a emisiunii The Voice.\n_START_SECTION_\nProiecte non-muzicale\n_START_PARAGRAPH_\nStefani a creat majoritatea hainelor care le-a purtat pe scen\xc4\x83 al\xc4\x83turi de No Doubt. Stilista Andrea Lieberman a introdus-o crea\xc8\x9biilor haute couture, care a convins-o pe Stefani s\xc4\x83 lanseze o linie de mod\xc4\x83 numit\xc4\x83 L.A.M.B. \xc3\xaen 2004. Linia con\xc8\x9bine influen\xc8\x9be variate, inclusiv guatemaleze, japoneze \xc8\x99i jamaicane. Linia a avut succes \xc8\x99i este purtat\xc4\x83 de celebrit\xc4\x83\xc8\x9bi ca Teri Hatcher, Nicole Kidman \xc8\x99i chiar Stefani \xc3\xaens\xc4\x83\xc8\x99i. \xc3\x8en iulie 2005, \xc8\x99i-a m\xc4\x83rit colec\xc8\x9bia cu obiecte mai pu\xc8\x9bin scumpe, Harajuku Lovers line, cu produse ca licurici pentru telefoane mobile, camere foto sau lenjerie intim\xc4\x83. La sf\xc3\xa2r\xc8\x99itul anului 2006, a lansat o edi\xc8\x9bie limitat\xc4\x83 de p\xc4\x83pu\xc8\x99i numite Love. Angel. Music. Baby. Fashion dolls. P\xc4\x83pu\xc8\x99ile sunt inspirate de diferite costume purtate de Stefani \xc8\x99i Harajuku Girls \xc3\xaen timpul turneului. La sf\xc3\xa2r\xc8\x99itul verii anului 2007, Stefani a lansat un parfum, L, ca parte a colec\xc8\x9biei LAMB de \xc3\xaembr\xc4\x83c\xc4\x83minte \xc8\x99i accesorii. Parfumul are note de trandafir \xc8\x99i "sweet pea"._NEWLINE_\xc3\x8en 2004, Gwen \xc8\x99i-a ar\xc4\x83tat interesul de a ap\xc4\x83rea \xc3\xaen filme  \xc8\x99i a dat audi\xc8\x9bii pentru filme ca Domnul \xc8\x99i Doamna Smith. A debutat pe marele ecran interpret\xc3\xa2nd-o pe actri\xc8\x9ba Jean Harlow \xc3\xaen filmul lui Martin Scorsese, The Aviator (rom. Aviatorul) \xc8\x99i a fost nominalizat\xc4\x83 la premiile Screen Actors Guild pentru \xe2\x80\x9eOutstanding Performance by Cast in Motion Picture\xe2\x80\x9d. Pentru a-\xc8\x99i preg\xc4\x83ti rolul, Stefani a citit dou\xc4\x83 biografii \xc8\x99i a vizionat 18 filme cu Jean Harlow. Partea \xc3\xaen care apare ea a fost filmat\xc4\x83 \xc3\xaentre 4-5 zile, \xc8\x99i Stefani a avut pu\xc8\x9bine replici. Aceasta \xc8\x99i-a \xc3\xaemprumutat vocea personajului Malice din jocul video cu acela\xc8\x99i nume, \xc3\xaens\xc4\x83 compania nu a mai folosit vocile membrilor No Doubt.\n_START_SECTION_\nVia\xc8\x9ba personal\xc4\x83\n_START_PARAGRAPH_\nLa scurt timp dup\xc4\x83 ce Stefani s-a al\xc4\x83turat trupei No Doubt, a \xc3\xaenceput s\xc4\x83 se \xc3\xaent\xc3\xa2lneasc\xc4\x83 cu Tony Kanal, coleg de trup\xc4\x83. Aceasta a declarat c\xc4\x83 era implicat\xc4\x83 profund \xc3\xaen rela\xc8\x9bie, zic\xc3\xa2nd c\xc4\x83 "...nu am f\xc4\x83cut altceva dec\xc3\xa2t s\xc4\x83 m\xc4\x83 uit la Tony \xc8\x99i s\xc4\x83 m\xc4\x83 rog lui Dumnezeu s\xc4\x83 m\xc4\x83 lase s\xc4\x83 am un copil cu el. Kanal a pus punct rela\xc8\x9biei._NEWLINE_\xc3\x8en decembrie 1995, Stefani l-a \xc3\xaent\xc3\xa2lnit pe vocalistul trupei Bush, Gavin Rossdale la un concert No Doubt, \xc8\x99i cei doi au \xc3\xaenceput o rela\xc8\x9bie la distan\xc8\x9b\xc4\x83. Cuplul a p\xc4\x83strat detaliile legate de rela\xc8\x9bie private, evit\xc3\xa2nd s\xc4\x83 vorbeasc\xc4\x83 jurnali\xc8\x99tilor \xc3\xaempreun\xc4\x83. S-au c\xc4\x83s\xc4\x83torit \xc3\xaen Catedrala Sf\xc3\xa2ntul Paul din Londra. O a doua ceremonie a avut loc \xc3\xaen Los Angeles dou\xc4\x83 s\xc4\x83pt\xc4\x83m\xc3\xa2ni mai t\xc3\xa2rziu._NEWLINE_Cuplul a descoperit \xc3\xaen 2004 c\xc4\x83 Rossdale avea o fiic\xc4\x83, Daisy (n. 1989) dintr-o rela\xc8\x9bie cu modelul Pearl Lowe, c\xc3\xa2nd Rossdale a f\xc4\x83cut un test de paternitate. Stefani a fost \xe2\x80\x9edevastat\xc4\x83 \xc8\x99i \xc3\xaenfuriat\xc4\x83\xe2\x80\x9d c\xc3\xa2nd a descoperit acest lucru, ceea ce a dus la o rela\xc8\x9bie mai grea cu Gavin. Stefani nu are niciun fel de rela\xc8\x9bie cu Daisy. Melodia lui Gwen, Danger Zone s-a crezut c\xc4\x83 este despre aceast\xc4\x83 descoperire; \xc3\xaens\xc4\x83 melodia a fost scris\xc4\x83 \xc3\xaenaintea descoperii incidentului._NEWLINE_\xc3\x8en decembrie 2005, Gwen & Gavin au anun\xc8\x9bat c\xc4\x83 a\xc8\x99teapt\xc4\x83 primul lor copil \xc3\xaempreun\xc4\x83. Vestea a fost prima dat\xc4\x83 publicat\xc4\x83 de Us Weekly, iar Stefani a confirmat zic\xc3\xa2nd \xc3\xaen timpul unui concert din Florida \xe2\x80\x9eVreau s\xc4\x83 c\xc3\xa2nta\xc8\x9bi foarte tare astfel \xc3\xaenc\xc3\xa2t s\xc4\x83 v\xc4\x83 aud\xc4\x83 \xc8\x99i bebelu\xc8\x99ul meu\xe2\x80\x9d. Pe 26 mai 2006, fiul lor, Kingston James McGregor Rossdale, a fost n\xc4\x83scut prin cezarian\xc4\x83 la Centrul Medical Cedars-Sinai din Los Angeles. Kingston c\xc3\xa2nt\xc4\x83rea 3.4 kilograme. \xc3\x8en ianuarie 2008 socrul ei a declarat c\xc4\x83 aceasta este \xc3\xaens\xc4\x83rcinat\xc4\x83, iar pe 21 august, Stefani a dat na\xc8\x99tere la un b\xc4\x83iat, Zuma Nesta Rock\n_START_SECTION_\nImaginea public\xc4\x83\n_START_PARAGRAPH_\nStefani a \xc3\xaenceput s\xc4\x83 poarte un bindi la \xc3\xaenceputul anilor \'90 dup\xc4\x83 ce participase la c\xc3\xa2teva din reuniunile da familie ale lui Tony Kanal, care e indian de origine. A purat accesoriul \xc3\xaen unele din clipurile forma\xc8\x9biei, f\xc4\x83c\xc3\xa2ndu-l popular pentru scurt timp \xc3\xaen 1997. \xc3\x8encep\xc3\xa2nd cu Just a Girl, Stefani a \xc3\xaenceput s\xc4\x83 poarte tricouri cu buricul gol. Machiajul cel mai cunoscut al c\xc3\xa2nt\xc4\x83re\xc8\x9bei este alc\xc4\x83tuit din pudr\xc4\x83 de fa\xc8\x9b\xc4\x83 deschis\xc4\x83 la culoare, ruj ro\xc8\x99u deschis \xc8\x99i spr\xc3\xa2ncene arcuite; a scris despre acest subiect \xc3\xaen melodia Magic\'s in the Makeup pentru albumul Return of Saturn al forma\xc8\x9biei No Doubt, \xc3\xaentreb\xc3\xa2ndu-se \xe2\x80\x9eDac\xc4\x83 magia e \xc3\xaen machiaj/Atunci eu cine sunt?\xe2\x80\x9d_NEWLINE_Stefani este brunet\xc4\x83, cu toat\xc4\x83 c\xc4\x83 nu a mai purtat culoarea aceasta din clasa a noua. De atunci, a purtat nuan\xc8\x9ba de blond platinat. Stefani vorbe\xc8\x99te despre asta \xc3\xaen melodia Platinum Blonde Life de pe albumul Rock Steay. Stefani a mai avut p\xc4\x83rul vopsit albastru \xc3\xaen 1998 \xc8\x99i roz \xc3\xaen 2000, ap\xc4\x83r\xc3\xa2nd pe coperta albumul Return of Saturn cu p\xc4\x83r roz._NEWLINE__NEWLINE_\xc3\x8en 2006, Stefani \xc8\x99i-a schimbat imaginea, inspirat\xc4\x83 de cel al lui Michelle Pfeiffer din filmul Scarface. Schimbarea a constat \xc3\xaentr-un simbol care e alc\xc4\x83tuit din doi G spate \xc3\xaen spate, care apare pe o cheie cu diamante, pe care o poart\xc4\x83 pe un lan\xc8\x9b, devenind un motiv \xc3\xaen promovarea albumul The Sweet Escape. Stefani a st\xc3\xa2rnit un val de \xc3\xaengrijor\xc4\x83ri \xc3\xaen ianuarie 2007 datorit\xc4\x83 sc\xc4\x83derii rapide \xc3\xaen greutate dup\xc4\x83 sarcin\xc4\x83. A declarat c\xc4\x83 a pierdut din kilograme datorit\xc4\x83 dietelor \xc8\x99i exerci\xc8\x9biilor, dar a recunoscut c\xc4\x83 o obsedeaz\xc4\x83 greutatea sa._NEWLINE_ A declarat mai t\xc3\xa2rziu c\xc4\x83 este \xc3\xaentr-o diet\xc4\x83 continu\xc4\x83 din clasa a \xc8\x99asea pentru a putea purta haine mai mici, zic\xc3\xa2nd \xe2\x80\x9eEste o b\xc4\x83taie continu\xc4\x83 \xc8\x99i este un co\xc8\x99mar. Dar \xc3\xaemi plac hainele prea mult, \xc8\x99i mereu mi-am dorit s\xc4\x83 pot purta hainele pe care le creez.\n_START_SECTION_\nFetele Harajuku\n_START_PARAGRAPH_\nLansarea primului album al lui Stefani a adus \xc3\xaen aten\xc8\x9bia publicului anturajul ei, alc\xc4\x83tuit din Fetele Harajuku, numite astfel dup\xc4\x83 regiunea Harajuku din Japonia. Gwen Stefani le consider\xc4\x83 pe acestea, care apar mereu cu look-ul de Gothic Lolita, ca fiind o n\xc4\x83scocire a imagina\xc8\x9biei sale. \xc3\x8embr\xc4\x83c\xc4\x83mintea lui Stefani a fost de asemenea influen\xc8\x9bat\xc4\x83 de moda japonez\xc4\x83, stilul fiind considerat o combina\xc8\x9bie \xc3\xaentre Christian Dior \xc8\x99i Japonia. Dansatoarele ei apar \xc3\xaen majoritatea videoclipurilor c\xc3\xa2nt\xc4\x83re\xc8\x9bei, \xc8\x99i pe coperta Love. Angel. Music. Baby., cu o melodie numit\xc4\x83 \xc8\x99i dedicat\xc4\x83 lor.'